Document ID: 31997D0523

Id-Deċiżjoni tal-Kummissjoni
tad-9 ta’ Lulju 1997
dwar regolament tekniku komuni għall-ħtiġiet ġenerali ta’ twaħħil għat-telekomunikazzjonijiet digitali imsaħħa mingħajr fil (DECT) (it-tieni edizzjoni)
(Test b’rilevanza għaż-ŻEE)
(97/523/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/263/KEE tad-29 ta’ April, 1991 dwar l-approssimazzjoni tal-liġijiet ta’ l-Istati Membri rigward apparat terminali tat-telekomunikazzjonijiet, inkluż ir-rikonoxximent reċiproku tal-konformità tagħhom [1], kif emendata bid-Direttiva 93/68/KEE [2], u partikolarment it-tieni inċiż ta’ l-Artikolu 6(2) ta’ din,
Billi l-Kummissjoni adottat il-miżura li tidentifika t-tip ta’ apparat terminali li għalih huwa meħtieġ regolament tekniku komuni, kif ukoll id-dikjarazzjoni assoċjata magħha dwar il-qasam ta’ l-applikazzjoni tagħha;
Billi n-normi armonizzati korrispondenti, jew partijiet minnhom, li jimplimentaw il-ħtiġiet essenzjali li jridu jitbiddlu f’regolamenti tekniċi komuni;
Billi biex tkun żgurata kontinwità ta’ aċċess għal swieq għal manifatturi, huwa meħtieġ li jkunu stabbiliti disposizzjonijiet ta’ transizzjoni rigward apparat li hu approvat skond id-Deċiżjoni tal-Kummissjoni 94/471/KE [3];
Billi d-Deċiżjoni 94/471/KE għandha tkun revokata b’effett mill-aħħar tal-perjodu ta’ transizzjoni;
Billi r-regolament tekniku komuni adottat f’din id-Deċiżjoni huwa bi qbil ma’ l-opinjoni ta’ l-ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għal apparat terminali tar-radju b’telekomunikazzjonijiet diġitali mtejba bla fili (DECT) li jopera fil-faxxa ta’ frekwenza minn 1880 sa 1900 Mhz u li jidħol fl-iskop tan-norma armonizzata identifikata fl-Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-ħtiġiet ġenerali ta’ twaħħil għal apparat terminali li għalih jirreferi l-paragrafu 1.
Artikolu 2
1. Ir-regolament tekniku komuni għandu jinkludi n-norma armonizzata mħejjija mill-korp rilevanti ta’ standardizzazzjoni li jimplimenta sal-punt safejn ikunu applikabbli l-ħtiġiet essenzjali li għalihom jirreferi l-Artikolu 4(ċ), (d), (e) u (f) tad-Direttiva 91/263/KEE. Ir-riferenza għan-norma hija mniżżla fl-Anness.
2. L-apparat terminali kopert b’din id-Deċiżjoni għandu jikkonforma mar-regolament tekniku komuni li għalih jirreferi l-paragrafu 1, għandu jilħaq il-ħtiġiet essenzjali li għalihom jirreferi l-Artikolu 4(a) u (b) tad-Direttiva 91/263/KEE, u għandu jilħaq il-ħtiġiet ta’ kull Direttiva oħra applikabbli, partikolarment id-Direttivi tal-Kunsill 73/23/KEE [4] u 89/336/KEE [5].
Artikolu 3
Il-korpi notifikati nominati biex iwettqu l-proċeduri li għalihom jirreferi l-Artikolu 9 tad-Direttiva 91/263/KEE għandhom, rigward apparat terminali kopert bl-Artikolu 1(1) ta’ din id-Deċiżjoni, jużaw jew jiżguraw l-użu tan-norma armonizzata li għaliha jirreferi l-Artikolu 2(1) l-iktar tard fi żmien sitt xhur min-notifika ta’ din id-Deċiżjoni.
Artikolu 4
1. Id-Deċiżjoni 94/471/KE għandha tkun revokata b’effett mid-data ta’ sitt xhur wara n-notifika ta’ din id-Deċiżjoni.
2. L-apparat terminali, approvat skond id-Deċiżjoni 94/471/KE jista’ jkompli jitqiegħed fis-suq u jkun imħaddem basta iżda li approvazzjoni bħal din tingħata mhux iktar tard minn sitt xhur wara n-notifika ta’ din id-Deċiżjoni.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fid-9 ta’ Lulju 1997.

Labels: 12
7